རྩང་གི་ཚད་དང་མཚན་ཉིད་དང་༔ རྩང་གྱེར་བཞུགས་པའི་དབུ་ཕྱོགས་སོ༔
པདྨ་འབྱུང་གནས་ཉིད་ལ་འདུད༔ རྩང་གི་ཆག་ཚད་ནི༔ བཀའ་བརྒྱད་ཕྱིའི་རྩང་ལ༔ མཐོ་གསུམ་དང་སོར་བཞི༔ ཁྱུང་ཟློག་ལ་རྩེ་ཁྲུ་གང་༔ དབང་ཕྱུག་ལ་རྐང་གང་༔ ངར་ཟློག་ལ་མཐོ་ཕྱེད་དོ༔ སྤྱི་ཟློག་ལ་ནང་ལ་མཐོ་གང་༔ དྲེགས་པ་ཀུན་སྒྲོལ་སྤྱི་ཟློག་གི་རྩང་ནང་མ་ལ༔ གཙོ་བོ་ཡབ་ཡུབ་ལ་ཞལ་ཕྱག་ལ་བཅུ་གཉིས༔ ཁྱུང་དང་བཅུ་གསུམ༔ དྲེགས་པ་བཅོ་བརྒྱད་སྤྱི་ལ་བཞི་བཅུ་ཐམ་པ༔ ཟོར་གོང་དང་འདྲ༔ ཟློག་པ་སྤྱི་དང་འདྲ༔ བྱེད་ཐབས་ལ༔ མ་ཏྲཾ་སྟེང་ན་རི་རབ་སུམ་བརྩེགས་དེའི་སྟེང་ན་རྩེར་ཟླ་གམ་རིས་བྱས་ནས་བཙུགས༔ དྲག་པོའི་རྩང་བཙུགས་ཕུར་སོ་རིས༔ རྒྱས་པའི་རྩང་བཙུགས་འཚུབ་མ་རིས༔ ལས་ཀྱི་རྩང་བཙུགས་སྲིན་མོ་འགྲོས༔ རྩང་གི་བྱ་ཐབས་མ་ཤེས་ན༔ མུན་ནག་ནང་གི་རྡོ་འཕེན་འདྲ༔ ཕན་པ་བས་ཀྱང་གནོད་པ་ཆེ༔ རང་ཉིད་ལྷ་འདྲེ་རྣམས་དང་འགྲས༔ ཐ་མ་ཡོན་བདག་སྲོག་གཅོད་བྱེད༔ དེ་བས་གཞུང་དང་བསྟུན་པ་གཅེས༔ ས་མ་ཡ༔ རྒྱཿརྒྱཿརྒྱཿ དེ་ནས་རྩང་བསྟོད་བྱ་བ་ནི༔ ཧཱུྃ༔ དང་པོ་རྩང་བྱུང་གང་ནས་བྱུང་༔ སྔོན་གྱི་བསྐལ་པའི་དང་པོ་ལ༔ སྒྲུབ་མཆོག་རཀྴ་ཐོད་ཕྲེང་གིས༔ སྲིད་པའི་རྩང་ཕུར་སྒྲུབ་པའི་དུས༔ རིགས་ངན་ཤན་པ་གཅེར་བུ་དེ༔ སྲིད་པའི་རྩང་ཕུར་བཙལ་དུ་སོང་༔ ནུབ་བྱང་རི་བོའི་རྩེ་མོ་རུ༔ འབྱུང་པོ་མང་པོ་འདུས་པའི་གནས༔ ཚེར་མ་ནག་པོ་སྐྱེས་པའི་ཡུལ༔ སྲིན་པོ་སྲིན་མོ་ཁྲོས་པའི་ཡུལ༔ མ་མོ་མཁའ་འགྲོ་འདུས་པའི་ས༔ ནད་ཀྱི་ན་བུན་འཐིབ་པའི་ཡུལ༔ ཁྲག་གི་ཆར་པ་འབབ་པའི་གནས༔ ངམ་རཀྴ་དང་སེང་ལྡེང་སྐྱེས༔ ཚེར་མ་སྣ་ཚོགས་བྱ་དང་གཅན༔ དེ་ན་གདུག་པ་ཅན་གྱི་ཤིང་ཞིག་སྐྱེས༔ རྩ་བ་སྲིན་པོའི་ཡུལ་དུ་ཟུག༔ སྲིན་པོ་རྣམས་ཀྱིས་ཁྲག་གིས་བྲན༔ སྲིན་མོ་རྣམས་ཀྱིས་དུག་གིས་བྲན༔ གདུག་པའི་སྨོན་ལམ་སོ་སོར་བཏབ༔ ཡལ་ག་བདུད་ཀྱི་ཡུལ་དུ་སྐྱེས༔ སྐྱེ་ཤིའི་ཁྲམ་ཡིག་བྲི་ས་བྱས༔ རྩེ་མོ་ལྷ་ཡི་ཡུལ་དུ་སྐྱེས༔ ལྷ་ཆེན་བརྒྱད་ཀྱིས་རྣོ་དབང་བསྐུར༔ དེ་ལྟར་གདུག་པ་ཅན་ཞིག་འགྲིལ་ཞིང་སྐྱེས༔ དེ་ལ་གཅོད་པའི་སྟྭར་མ་མཆིས༔ དེར་སྒྲུབ་མཆོག་མ་ཧཱ་རཀྴ་དེས༔ ལྕགས་སྣ་གསུམ་ལ་མགར་ཞིག་བགྱིས༔ བཙན་གྱི་སྟྭ་རེ་ངར་མ་དང་༔ སྲིན་པོ་ཁྲོས་པའི་ཁྲོ་ཆུ་དང་༔ བདུད་མོའི་ལྕགས་ཀྱི་མཆེ་བ་གསུམ༔ ལྕགས་སྣ་གསུམ་ལ་མགར་ཞིག་བགྱིས༔ གདུག་པའི་སྟྭ་རེ་ཆེ་བརྡུངས་ནས༔ རིགས་ངན་ཤན་པའི་ལག་ཏུ་གཏད༔ རིགས་ངན་ཤན་པ་གཅེར་བུ་དེས༔ གདུག་པ་གཅིག་དྲིལ་ཤིང་ཐུ་སོང་༔ བསིལ་བ་ཚལ་དུ་ཁ་བལྟས་ནས༔ བཅད་པ་དེ་ནི་ཤར་ནས་གཅད༔ ཡོ་བ་དེ་ནི་ལྷོ་ན་ཡོ༔ འགྱེལ་བ་དེ་ནི་ནུབ་ཏུ་འགྱེལ༔ ཆག་པ་དེ་ནི་བྱང་ནས་ཆག༔ དེ་ཕྲིན་ལས་རྣམ་བཞི་སྒྲུབ་པའི་བརྡའ༔ ཤིང་དེ་རྩང་ཕུར་གཤག་ཙམ་ན༔ ཤར་ནས་གཞོག་པ་ཟླུམ་པོར་གཞོག༔ ངར་ནི་སྤོས་དང་སྨན་གྱིས་བླུད༔ མཛད་ནི་ཞི་བའི་ཕྲིན་ལས་མཛད༔ ལྷོ་རུ་གཞོག་པ་གྲུ་བཞིར་གཞོག༔ ངར་ནི་སྨན་དང་དྲི་ཡིས་བླུད༔ མཛད་ནི་རྒྱས་པའི་ཕྲིན་ལས་མཛད༔ ནུབ་གཞོག་ཟླ་གམ་ཚུལ་དུ་གཞོག༔ ངར་ནི་ཆང་དང་ཁྲག་གིས་བླུད༔ མཛད་ནི་དབང་གི་ཕྲིན་ལས་མཛད༔ བྱང་ཕྱོགས་གྲུ་གསུམ་ཚུལ་དུ་གཞོག༔ ངར་ནི་དུག་དང་ཁྲག་གིས་བླུད༔ མཛད་ནི་དྲག་པོའི་ཕྲིན་ལས་མཛད༔ སྒྲུབ་མཆོག་རཀྴའི་ཕྱག་ཏུ་གཏད༔ མ་ཧཱ་རཀྴས་བྱིན་གྱིས་བརླབས༔ བྱིན་གྱིས་བརླབས་པའི་རྩང་ཕུར་འདི༔ ལྷ་མིན་གཡུལ་ངོ་བཟློག་པ་དང་༔ དགྲ་བགེགས་སྙིང་ལ་གཟེར་བའི་ཕྱིར༔ ཕྲིན་ལས་དྲག་པོའི་རྩང་ཕུར་ཞེས་སུ་གསོལ༔ ཧཱུྃ༔ གྲུ་གསུམ་མཐིང་ནག་འབར་བའི་དཀྱིལ་འཁོར་ནས༔ སྤྲུལ་པའི་ཕོ་ཉ་མང་པོ་མངག་པའི་ཕྱིར༔ ཉོན་མོངས་ཕུང་པོ་བསྒྲལ་བའི་བྱིན་རླབས་ཀྱིས༔ སྤྲུལ་པའི་ཕྱག་མཚན་རྟགས་ཀྱི་ཕྱག་རྒྱར་གསལ༔ གདུག་པའི་རྩང་ཕུར་རྩེ་མོ་གཉིས་དང་ལྡན༔ ཡར་གྱི་རྩེ་མོ་ཆོས་ཉིད་དབྱིངས་སུ་སླེབ༔ མར་གྱི་རྩེ་མོས་ངན་སོང་གསུམ་པོ་འཇོམས༔ སྐེད་པ་རྒྱ་མདུད་ཕོ་ཉ་འབྱུང་པོའི་གནས༔ སྟོད་ཀྱི་རྩེ་མོ་ལྷག་མཐོང་ཡུལ་ལ་འཇུག༔ སྨད་ཀྱི་རྩེ་མོ་རྒྱུ་དྲུག་སྙིང་རྗེའི་རྒྱུ༔ སྐེད་པ་རྒྱ་མདུད་ཁམས་གསུམ་དངོས་དང་མཉམ༔ སྟོད་ཀྱི་རྩེ་མོ་གདུག་རྩུབ་མེ་ལྟར་འབར༔ སྨད་ཀྱི་རྩེ་མོར་གདུག་པའི་དབལ་ཟེར་འཕྲོ༔ སྐེད་པ་རྒྱ་མདུད་མཚོན་ཆའི་གུར་ཁང་ཕུབ༔ ཡར་གྱི་རྩེ་མོར་རམ་གྱི་ཁུ་འཕངས་འཕྲོ༔ མར་གྱི་རྩེ་མོར་ཛཿཡི་བུ་ཡུག་འཚུབ༔ སྐེད་པ་རྒྱ་མདུད་སོ་སོའི་ཕོ་བྲང་བཅའ༔ ཡར་གྱི་རྩེ་མོར་ཁྲག་གི་བྱ་རྒོད་ལྡིང་༔ མར་གྱི་རྩེ་མོར་ལྕགས་ཀྱི་འུག་པ་གྲགས༔ སྐེད་པ་རྒྱ་མདུད་ཟངས་ཀྱི་བྱ་རོག་འཇོལ༔ སྟོད་ཀྱི་རྩེ་ལ་ཁྲག་གི་སྦྲང་བུ་ལྡིང་༔ མར་གྱི་རྩེ་མོར་ལྕགས་ཀྱི་བུང་བ་རྒྱུག༔ རྒྱ་མདུད་དཀྱིལ་དུ་གཡུ་ཡི་ཁུ་བྱུག་གྲགས༔ ཡར་གྱི་རྩེ་མོར་སྲིན་བུའི་གྲོང་ཁྱེར་བཅས༔ མར་གྱི་རྩེ་མོར་རྒྱ་གྲོག་དམར་པོ་འཁྲུགས༔ རྒྱ་མདུད་དཀྱིལ་དུ་གསེར་གྱི་རུས་སྦལ་མཁུན༔ ཡར་གྱི་རྩེ་ལ་མཚལ་གྱི་ཐིགས་པ་འཛག༔ མར་གྱི་རྩེ་མོར་གདུག་པའི་ཆུ་བོ་ཁོལ༔ རྒྱ་མདུད་དཀྱིལ་དུ་རླུང་ནག་འཁོར་ལོ་འབར༔ ཡར་གྱི་རྩེ་ལ་གཡུ་ཡི་ཉ་མོ་འཕྱོ༔ མར་གྱི་རྩེ་མོར་ཆུ་སྲིན་ཚང་བཅས་ཏེ༔ སྐེད་པ་རྒྱ་མདུད་སྦྲུལ་ནག་མདུད་པ་བཅས༔ ཡར་གྱི་རྩེ་ལ་མེ་འབྲུག་དམར་པོ་གྲགས༔ མར་གྱི་རྩེ་ལ་གདུག་པའི་བྱ་གླག་འཇུམ༔ རྒྱ་མདུད་དཀྱིལ་དུ་དུང་གི་ཁུག་རྟ་འཕྱོ༔ ཡར་གྱི་རྩེ་ལ་སེང་ཆེན་རལ་པ་གཡེང་༔ མར་གྱི་རྩེ་ལ་དཔའ་གཏུམ་སྟག་མོ་ངར༔ རྒྱ་མདུད་དཀྱིལ་དུ་མཚལ་གྱི་ཝ་མོ་འཁང་༔ ཡར་གྱི་རྩེ་ལ་ཟངས་ཀྱི་འཕར་བ་རྒྱུག༔ མར་གྱི་རྩེ་ལ་ལྕགས་ཀྱི་སྤྱང་མོ་ངུ་༔ སྐེད་པའི་དཀྱིལ་དུ་ཟངས་ཀྱི་ཁྱི་མོ་ཟུག༔ ཡར་གྱི་རྩེ་ལ་དུར་བྱ་ཀངྐ་ལྡིང་༔ མར་གྱི་རྩེ་ལ་དུང་གི་དྲེད་མོང་འཐབས༔ སྐེད་པའི་དཀྱིལ་དུ་སྟག་དང་སེང་གེ་འགྱིངས༔ ཀྱཻ༔ སྤྲུལ་པའི་ཕོ་ཉ་མགྱོགས་བྱེད་དེ་རྣམས་ཀྱང་༔ ཆེ་ཆུང་ཚད་ནི་གླིང་བཞི་ཀུན་དང་མཉམ༔ མང་ཉུང་ཚད་ནི་རྒྱ་གྲོག་དམར་པོ་ཙམ༔ གདུག་པའི་ཚད་ནི་རི་རབ་ཚོགས་པོར་འཕེན༔ གསུང་གི་ང་རོས་རི་རབ་འབུམ་ཡང་བསྙིལ༔ གར་ཡང་ཐོགས་མེད་མཐུ་ཆེན་རྩལ་དྲག་རྣམས༔ མྱུར་མགྱོགས་འགྲོ་བ་རླུང་དང་གློག་བས་མྱུར༔ ཕྱོགས་བཅུའི་སྤྲུལ་པ་འབུམ་དང་བཅས་པ་རྣམས༔ འཇིགས་པའི་སྒྲ་སྒྲོག་སྟོང་གསུམ་ཟིལ་གྱིས་མནན༔ རྔམ་པའི་ཕྲིན་ལས་སྲིད་གསུམ་སྣོད་བཅུད་བསྒྲལ༔ རྔམ་དྲག་ཁམས་གསུམ་རྒྱུད་དྲུག་ཡོངས་སྒྲོལ་མཛད༔ མྱུར་མགྱོགས་དྲག་པོའི་རྩང་ཕུར་ཁམས་གསུམ་དབང་དུ་བསྡུས༔ སྤྲུལ་པའི་ཕོ་ཉས་ཞིང་བཅུ་བསྒྲལ་ཞིང་ཐལ་བར་བརླག༔ ཡང་སྤྲུལ་མང་པོ་མངགས་པས་གླིང་བཞི་གང་༔ འབར་བའི་དཀྱིལ་འཁོར་ནམ་མཁའི་མཁའ་དང་མཉམ༔ སྤྲུལ་པ་ཀུན་འབྱུང་གདུག་པའི་རྩང་ཕུར་རྣམས༔ གྲུ་གསུམ་དཀྱིལ་འཁོར་གླིང་བཞི་ར་བར་བཅས༔ ཆོས་ཉིད་དྲྭ་བ་ཡེ་ཤེས་མིག་མང་རིས༔ འཁོར་བའི་དྲྭ་བ་སྐྲ་ཤད་འཛིང་པ་འདྲ༔ ཉོན་མོངས་དྲྭ་བ་སེམས་ཅན་བཅིང་བའི་རྒྱུ༔ ཤེས་རབ་དྲྭ་བ་མ་རིག་འབྱེད་པའི་སྒྲོན༔ སྤྲུལ་པའི་དྲྭ་བ་ཅིར་ཡང་འབྱུང་བའི་ཐབས༔ ཕྲིན་ལས་དྲྭ་བ་མཛད་སྤྱོད་མཁར་ཐབས་རིས༔ ཡེ་ཤེས་དྲྭ་བ་ཚད་མེད་གཡུང་དྲུང་རིས༔ སྟོང་པའི་དྲྭ་བ་སྙིང་རྗེ་མ་འགགས་འཁོར༔ གདུག་པའི་དྲྭ་བ་དམ་ཉམས་བསྒྲལ་ཞིང་བཅུག་པའི་སྣོད༔ སྤྲུལ་པའི་ཕོ་ཉ་མྱུར་མགྱོགས་རྒྱུག་པའི་སྲང་༔ དམ་ཉམས་དགྲ་བགེགས་ཤོར་བའི་དུས་མཐའ་མེད༔ གདུག་པ་རྩུབ་པའི་དྲྭ་མིག་རེ་རེ་ལ༔ སྤྲུལ་པའི་ཕོ་ཉ་གསོད་བྱེད་གསུམ་གསུམ་གནས༔ དམ་ཉམས་དགྲ་བགེགས་སྲོག་ཆོད་སྙིང་ཕྱུངས་ཤིག༔ གྲུ་གསུམ་མཐིང་ནག་འབར་བའི་དཀྱིལ་འཁོར་འདིར༔ གདུག་རྩུབ་དབལ་དྲག་ལྡན་པའི་རྩང་ཕུར་བཞུགས༔ གདུག་རྩུབ་དབལ་དྲག་ལྡན་པའི་རྩང་ཕུར་འདི༔ དམ་ཉམས་དགྲ་བགེགས་སྙིང་ལ་གཟེར་ཅིང་འདེབས༔ དམ་ཉམས་ལོག་ལྟ་བསྒྲལ་བའི་ཕྲིན་ལས་མཛོད༔ དྲག་པོ་རྩང་གི་ཡར་རྩེ་ན༔ བསྐལ་པའི་མེ་དཔུང་འབར་བ་ཡིས༔ ཁམས་གསུམ་མ་ལུས་བསྲེག་པར་བྱེད༔ སྐེད་པ་དྲག་བྱེད་དབལ་གྱི་རྒྱ་མདུད་ལ༔ བ་སུ་ཏ་ཡི་མདུད་པ་འཚུབ་མ་རིས༔ དྲག་པོའི་རླུང་ནག་འཚུབ་མ་སྒ་ར་ར༔ དམ་ཉམས་དགྲ་བགེགས་མ་ལུས་དེད་ལ་ཤོག༔ མར་གྱི་རྩེ་ལ་བསྐལ་པའི་མུན་ནག་འཐིབས༔ འདོད་ཆགས་ཁྲག་གི་རྒྱ་མཚོ་རྦ་རླབས་འཁྲུགས༔ སྦྲུལ་ནག་གདུག་པའི་ཞེ་སྡང་ཞགས་ལྟར་འཁྱུགས༔ བྱད་མ་དམ་ཉམས་མ་ལུས་བཅིང་བར་བྱེད༔ གདུག་རྩུབ་དབལ་དྲག་ལྡན་པའི་རྩང་ཕུར་ལ༔ དམ་ཉམས་དགྲ་བོ་མ་ལུས་བསྒྲལ་བའི་ཕྱིར༔ གཏི་མུག་ཤ་ཡི་རྒྱན་ནི་རྩེ་ལ་བཙུགས༔ ཞེ་སྡང་རྩིབ་མའི་རེ་ལྡེབ་གྲམ་ལྟར་སྤུངས༔ འདོད་ཆགས་ཁྲག་གི་རྒྱ་མཚོ་མཚོ་ལྟར་འཁྱིལ༔ གྲུ་གསུམ་འཐིང་ནག་འབར་བའི་དཀྱིལ་འཁོར་དུ༔ དམ་ཉམས་དགྲ་བགེགས་མ་ལུས་བསྒྲལ་བའི་ཕྱིར༔ ཡེ་ཤེས་སྤྲུལ་པའི་ཕོ་ཉ་དང་༔ འཇིག་རྟེན་དྲེགས་བྱེད་ཕོ་ཉ་རྣམས༔ སྡུག་དང་མི་སྡུག་གཉིས་སུ་སྣང་༔ སྡུག་པ་ཡེ་ཤེས་གཟུགས་བརྙན་རྣམས༔ མ་སྲིང་ཆུང་མའི་ཚུལ་དུ་སྐུ་སྤྲུལ་གྲོགས་མཛད་ཅིང་༔ མི་སྡུག་སྲོག་གཅོད་ལས་ལ་སྤྲུལ༔ ཕྱོགས་བཅུ་སྟོང་གི་འཇིག་རྟེན་ན༔ ཁྲག་འཐུང་ཟ་བྱེད་རྒྱལ་པོ་ཡི༔ ཡེ་ཤེས་སྤྲུལ་པའི་ཕྱག་རྒྱ་དང་༔ རྡོ་རྗེ་ཁྱུང་གི་གཤོག་བརྒྱང་བསྡུས༔ གསང་སྔགས་ཕྱག་རྒྱ་བསྟན་ལ་བསྐོར༔ རྩང་གི་ལྷ་དེ་རྩང་ལ་གནས༔ རྩང་ལ་གནས་པའི་ཕོ་ཉ་རྣམས༔ ལ་ལ་འཇིགས་བྱེད་རོལ་པའི་གཟུགས༔ ལ་ལ་གཏུམ་དྲག་ཁྲོ་མོའི་ཚུལ༔ ལ་ལ་སྒྲོལ་བྱེད་གིང་གི་ཚོགས༔ ལ་ལ་མི་སྡུག་སྲིན་པོའི་ཚུལ༔ ལ་ལ་མགྱོགས་བྱེད་གཤོག་པ་ཅན༔ ལ་ལ་འཛིན་བྱེད་སྡེར་མོ་ཅན༔ ལ་ལ་གསོད་བྱེད་མཚོན་ཆ་ཅན༔ ལ་ལ་ཞེ་སྡང་མེ་ལྟར་འབར༔ ལ་ལ་གཏི་མུག་མུན་ལྟར་འཐིབས༔ ལ་ལ་ང་རྒྱལ་ཐོག་ལྟར་འཁྲུགས༔ ལ་ལ་འདོད་ཆགས་མཚོ་ལྟར་གཡོ༔ ལ་ལ་ཕྲག་དོག་རླུང་ལྟར་འཚུབ༔ ཁམས་གསུམ་སྲིད་པའི་འཇིག་རྟེན་གྱི༔ འགྲོ་དྲུག་སེམས་ཅན་ཐམས་ཅད་ཀུན༔ དག་པའི་ཞིང་ལ་བཀོད་པའི་ཕྱིར༔ ཁམས་གསུམ་ཡོངས་སྒྲོལ་མཛད་པ་དང་༔ དུག་གསུམ་དུག་ལྔ་བསྒྲལ་བའི་དོན༔ ཕྲིན་ལས་རྣམ་བཞི་མཛད་སྤྱོད་པ༔ རི་རབ་བསྙིལ་ཞིང་རྒྱ་མཚོ་སྐེམ༔ སྟོང་གི་འཇིག་རྟེན་མུན་ལྟར་འཐིབས༔ སྐྱེ་འགྲོ་སེམས་ཅན་སྲོག་དང་འཕྲལ༔ མ་དག་ཕྲག་དོག་བསམ་བཞིན་འགྲུབ༔ སྟོང་གི་འཇིག་རྟེན་བསྐུལ་ཞིང་བརྡེག༔ རི་རབ་ཀུན་ཀྱང་འགུལ་ཞིང་བརྡེབ༔ རྒྱ་མཚོ་ཀུན་ཀྱང་འཁྱིལ་ཞིང་རྙོག༔ ས་གཞི་ཀུན་ཀྱང་འགུལ་ཞིང་གཡོ༔ གླིང་བཞི་ཀུན་ཀྱང་འགུལ་ཞིང་འཁྲུགས༔ སྲིད་གསུམ་འཇིག་རྟེན་སྟོང་ལ་ཁད༔ བཅུད་ཀྱི་སེམས་ཅན་ཟད་ལ་ཐུག༔ སྣོད་ཀྱི་འཇིག་རྟེན་གོས་སུ་གྱོན༔ བཅུད་ཀྱི་སེམས་ཅན་ཟས་སུ་ཟ༔ ཉི་ཟླ་གཟའ་སྐར་ལན་ཚར་ཐོགས༔ འབྱུང་བ་ས་ཆུ་མེ་རླུང་ལུས་ལ་སྡུད༔ རྩི་ཤིང་ནགས་ཚལ་མཚོན་ཆར་འཕྱར༔ གནམ་ས་ཙམ་གྱི་ཞལ་གདངས་ལ༔ གངས་རི་ཙམ་གྱི་མཆེ་བ་གཙིགས༔ བར་སྣང་ཙམ་གྱི་ལྗགས་བརྐྱངས་ཤིང་༔ སྟོང་གསུམ་ཙམ་གྱི་མིད་པ་རུ༔ དགྲ་བགེགས་འབྱུང་པོ་ཟས་སུ་སྒྲོལ༔ དྲེགས་བྱེད་ལྷ་སྲིན་ཐམས་ཅད་དང་༔ མ་སྲིང་མཁའ་འགྲོ་ཕོ་ཉ་རྣམས༔ རྟེན་གྱི་རྩང་ལ་གནས་པ་ན༔ སྔོན་གྱི་ཐ་ཚིག་དམ་བཅས་པ༔ གདབ་པའི་ལས་ལ་བརྩོན་པར་གྱིས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ རྣལ་འབྱོར་བཅོལ་བའི་ཕྲིན་ལས་བསྒྲུབ་པར་མཛོད༔ ས་མ་ཡ༔ བྷྱོ་བྷྱོཿ བཟློག་བཟློག༔ ཅེས་ཐལ་མོ་བརྡབ་བོ༔ རྩ་གྱེར་རྫོགས་སོ༔ མངྒ་ལཾ༔ དགེའོ༔ ན་མོ༔ སངས་རྒྱས་ཆོས་དང་དགེ་འདུན་ཏེ་དཀོན་མཆོག་རིན་པོ་ཆེ་རྣམ་པ་གསུམ་གྱི་བདེན་པ་དང་༔ བླ་མ་ཡི་དམ་མཁའ་འགྲོ་སྟེ་བསླུ་མེད་རྩ་བ་གསུམ་གྱི་བདེན་པ་དང་༔ ལས་ཀྱི་དྲག་པོ་དམར་ནག་མེ་ཕྲེང་གི་ལྷ་ཚོགས་འཁོར་དང་བཅས་པའི་བདེན་པ་དང་༔ བཀའ་སྲུང་གཏེར་སྲུང་དམ་ཅན་རྒྱ་མཚོ་འཇིག་རྟེན་དྲེགས་བྱེད་ཅན་རྣམས་ཀྱི་བདེན་པ་དང་༔ ཆོས་ཉིད་རྣམ་པར་དག་ཅིང་རྟེན་འབྲེལ་བསླུ་བ་མེད་པའི་བདེན་པས༔ བདག་ཅག་དཔོན་སློབ་རྣམས་ལ་སྡང་བར་བྱེད་པའི་དགྲ༔ གནོད་པར་བྱེད་པའི་བགེགས༔ བར་དུ་གཅོད་པའི་རྐྱེན༔ ཆགས་ཆེ་ཉམ་ང་རྨིས་ལྟས་མཚན་ངན་ཕ་རོལ་གྱི་བྱད་ཕུར་རྦོད་གཏོང་༔ བསམ་ངན་སྦྱོར་རྩུབ་མི་རུང་མི་ཤིས་པ་ཐམས་ཅད་བྱད་མ་རང་ལ་རང་གཤེད་དུ་ཕྱིར་བཟློག་པར་གྱུར་ཅིག༔ མེད་པར་གྱུར་ཅིག༔ བརླག་པར་གྱུར་ཅིག༔ ཐུལ་བར་གྱུར་ཅིག༔ འཇོམས་པར་གྱུར་ཅིག༔ འཇིག་པར་གྱུར་ཅིག༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ ཨ་ཡ་མ་དུ་རུ་ཙ་ཤ་ན་སརྦ་ཤ་ཏྲུན་བི་གྷྣཱཾ་མཱ་ར་ཡ་བྷྱོ་བྷྱོ་བཟློག་བཟློག༔ ཅེས་ཟློག་སྔགས་ཅི་མང་དང་༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ ཨོཾ་ཧཱུྃ་ཏྲིག་ཁྲོཾ་བྷྱོཿ མ་ནི་མ་ར་ནི་བྷྱོཿ མཱ་ར་ཡ་དུ་བྷྱོཿ རཀྨོ་ཤཱནྟིཾ་ཡ་རཀྴ་མཱ་ར་ཡ་རྦད་བྷྱཽ་བཟློག༔ ལོཀྟྲི་ལས་བྱུང་བའི་དྲང་སྲོང་དམོད་པའི་སྔགས་རྒོད༔ ཨོཾ་ལོཀྟྲི་པཱ་ལ་ནན༔ ས་ག་པ་ཤ་ནན༔ ནཱ་ག་དུ་དུ་ནན༔ མ་མཾ༔ མ་མཾ༔ ཙིར་ཙ་ར༔ ཙིར་ཙ་ར༔ བཾ་རུ་ལུ་བཾ་རུ་ལུ༔ རྦད་ཏྲ་ཀོ་ཤ་ཡ༔ རྦད་ཏྲ་ཀོ་ཤ་ཡ༔ ཧོ་ར་ཧོ་ར༔ ཙི་དུ་སོད་ཙི་དུ་སོད༔ ཤིག་ལྷུ་རུ་གཏུབ༔ ཧ་ལ་པ་ཏི་ནན༔ འཁོར་བ་ཐུལ༔ གནོད་བྱེད་དགྲ་བགེགས་འབྱུང་པོ་ཀཱ་ཝཱ་ཙི་བརླག་བརླག༔ ཞེས་དང་༔